Pel Decret 282/2004, d'11 de maig, de reestructuració parcial dels departaments d'Ensenyament i de Benestar i Família, el Departament d'Ensenyament va passar a exercir les competències en matèria de formació de persones adultes, que fins aleshores exercia el Departament de Benestar i Família.
Des d'aquell moment es va iniciar un procés de col·laboració entre el Departament de Justícia i el Departament d'Educació adreçat al fet que aquest assumís les competències educatives sobre els centres educatius situats en centres penitenciaris que tenia atribuïdes el Departament de Justícia.
El primer fruit d'aquesta col·laboració va ser el Decret 325/2006, de 22 d'agost, de creació de centres de formació de persones adultes ubicats en centres penitenciaris, i, posteriorment, la signatura de l'Acord de 31 d'octubre de 2006, de col·laboració entre ambdós departaments relativa als centres creats.
Ara s'està en condicions de completar l'assumpció, per part del Departament d'Educació, de l'exercici de la resta de competències educatives que romanien en el Departament de Justícia en relació amb els centres educatius situats en centres penitenciaris, sens perjudici que la titularitat dels seus edificis i instal·lacions, així com el manteniment físic i el subministrament de serveis, continuïn sent exercits pel Departament de Justícia com a titular dels centres penitenciaris on s'ubiquen els centres educatius esmentats, i sens perjudici, també, de la coordinació necessària entre ambdós departaments per garantir un règim de funcionament dels centres concordant amb les especificitats de les necessitats educatives dels seus alumnes i de l'entorn on s'insereixen els centres educatius en qüestió.
En aquest sentit, cal modificar el Decret 325/2006, de 22 d'agost, abans esmentat.
Amb l'exercici per part del Departament d'Educació de totes les competències educatives pel que fa a la formació de persones adultes en l'àmbit penitenciari es millora la garantia del dret de la població interna a l'educació, l'accessibilitat d'aquest col·lectiu i del seu professorat als recursos educatius, la qualitat de les prestacions educatives i l'equitat en l'accés, sens perjudici d'adequar les peculiaritats de la prestació educativa a les característiques especials de l'entorn penitenciari i dels centres d'internament.
Per tot això, de conformitat amb el que estableix la Llei 13/2008, de 5 de novembre, de la presidència de la Generalitat i del Govern, a proposta conjunta de la consellera de Justícia i del conseller d'Educació, i d'acord amb el Govern,
Es modifica l'article 2 del Decret 325/2006, de 22 d'agost, que queda redactat de la manera següent:
"Els centres de formació de persones adultes ubicats en centres penitenciaris són de titularitat de la Generalitat de Catalunya.
S'adscriuen al Departament d'Educació, sens perjudici de les competències sobre els espais i el seu manteniment, que corresponen al Departament de Justícia."
Es modifica l'article 6 del Decret 325/2006, de 22 d'agost, que queda redactat de la manera següent:
"Dependència orgànica i funcional
"La direcció i el personal docent dels centres de formació de persones adultes ubicats en centres penitenciaris depenen orgànicament del Departament d'Educació, i funcionalment, d'aquest i de la direcció del centre penitenciari."
El personal docent que presta serveis en centres de formació de persones adultes ubicats en centres penitenciaris continua rebent, dins el complement específic, el component retributiu derivat de les condicions i característiques d'aquests llocs de treball.
El Departament d'Educació reconeixerà, com a mèrit específic, l'ocupació efectiva, des de l'inici, dels llocs de treball dels centres de formació de persones adultes ubicats en centres penitenciaris en els concursos de mèrits d'àmbit autonòmic, i promourà aquest mateix reconeixement en els concursos de trasllats d'àmbit nacional.
El personal docent que ocupa el càrrec de director o directora docent de centres penitenciaris per raó de la seva participació en les convocatòries publicades per l'Ordre de 13 de juliol de 1989, per la Resolució de 4 de desembre de 1990 i per la Resolució de 25 d'agost de 1998 cessa del càrrec amb efectes del dia 30 de juny de 2010.
Aquest personal manté, en tot cas, el lloc de treball docent al centre educatiu en què es troba, amb caràcter definitiu, i si compleix els requisits establerts, pot concórrer en els concursos de mèrits que es convoquen per a la selecció del director o de la directora, a l'empara del que disposa el Decret 56/2007, de 13 de març, pel qual es regula la selecció del director o de la directora i el nomenament i el cessament dels òrgans unipersonals de govern i de coordinació dels centres docents públics.
Al personal docent que es trobi en la situació descrita en el paràgraf anterior, i que no hagi estat nomenat novament director o directora, li és aplicable, a efectes retributius, allò que preveu el Decret 275/2005, de 27 de desembre, pel qual es regula la consolidació personal de part del complement retributiu específic per l'exercici del càrrec de director o directora en els centres docents públics de Catalunya.
No obstant això, si de la suma total del complement específic, sense el component d'estadis, del nou lloc més el complement consolidat de direcció resulta un import inferior al que percebien abans de passar a ocupar-lo, tenen dret a un complement personal transitori i absorbible fins a assolir-ne la diferència.
Aquest complement queda absorbit dins la nova retribució per càrrec en cas que la persona funcionària afectada n'ocupi un la retribució del qual sigui superior.
En cap cas no és acumulable a la retribució d'un càrrec la quantia del qual sigui inferior.
Aquest complement personal transitori no es percep si el professorat esmentat obté una nova destinació en un altre centre docent diferent de l'actual.
Es faculten el conseller d'Educació i la consellera de Justícia per dictar les disposicions per al desplegament, l'eficàcia i l'execució del que disposa aquest Decret, i el conseller d'Economia i Finances per fer les modificacions pressupostàries necessàries per donar-li compliment.
Aquest Decret entrarà en vigor l'1 d'octubre de 2009.